Texnoparkda zamonaviy korxona ishga tushdi

28.02.2020
Prezident Shavkat Mirziyoyev 28-fevral kuni Yashnobod tumanidagi Texnoparkka tashrif buyurdi.
Toshkent mexanika zavodining ulkan hududi va binolaridan samarali foydalanish maqsadida Texnopark tashkil etilgan edi. Davlatimiz rahbari oʻtgan yili 28-iyunda bu yerga kelib, loyihalar taqdimoti bilan tanishgandi.
Texnoparkda 2020-2021-yillarda umumiy qiymati 393 million dollardan ziyod boʻlgan 15 ta korxonani ishga tushirish moʻljallangan. Ularda kir yuvish mashinalari, oshxona plitalari, sovutkich va muzlatkichlar, sanoat konditsionerlari, lift va eskalatorlar, elektr texnikasi mahsulotlari ishlab chiqarish koʻzda tutilgan.
Bu yerda zarur muhandislik-kommunikatsiya tarmoqlari mavjud. Tadbirkorlarga qulaylik yaratish maqsadida logistika markazi tashkil etiladi. Ishlab chiqariladigan mahsulotlarning mahalliylashtirish darajasi 35-40 foiz boʻladi. Shuningdek, yiliga 186 million dollarlik eksport qilish rejalashtirilgan.


Prezidentimiz Texnopark hududida ishga tushirilgan ilk loyiha – elektron gaz hisoblagichlar korxonasi faoliyati bilan tanishdi, mahsulotlar namunalarini koʻzdan kechirdi.

 50 million dollar investitsiya hisobiga tashkil etilgan korxonada yiliga 3 million dona elektron gaz hisoblagichlar tayyorlanadi. Bu “aqlli” hisoblagichlarga sim-karta oʻrnatilgan boʻlib, ishlatilgan tabiiy gaz hajmi haqidagi ma’lumotni onlayn rejimda markaziy serverga uzatadi. Shu tariqa hisoblashda billing tizimi joriy etiladi va inson omili qisqaradi. 

 

Ushbu hisoblagichlar xavfsizlik jihatidan ham qulay. Hisoblagichlar ularning tuzilishiga ruxsatsiz aralashganda yoki avariya holatida gaz sirqib chiqqanda gaz oqimini toʻxtatish imkonini beradigan berkituvchi klapan bilan ta’minlangan. Bu orqali aholi xonadonlari va inshootlarda yongʻin yoki boshqa koʻngilsiz holatlarning oldi olinadi. 

 

Bugungi kunda mamlakatimizda 3,5 million dona elektron gaz hisoblagichga ehtiyoj mavjud. Korxona ushbu ehtiyojni bir yilda qoplab, kelgusi yildan 7,7 million dollarlik mahsulotni eksport qilish quvvatiga ega. Buning uchun korxona hamkori Italiyaning “Petro Fiorentini” kompaniyasi bilan tegishli shartnoma tuzilgan.
Davlatimiz rahbari korxona faqat sotish bilan cheklanib qolmay, hisoblagichlarni oʻrnatishdan tortib xizmat koʻrsatishgacha mas’ul boʻlishi, ekspluatatsiyaga javob berishi kerakligini ta’kidladi.
- Har bir ishlab chiqarishga kirishishdan oldin standartni oʻylash kerak. Malakali servis uchun ham, eksport uchun ham standart zarur. Afsuski, biz bu sohada dunyodan ancha ortda qoldik. Joylarda standart kafolatini ta’minlaydigan kadrlar juda kam. Shuning uchun mana shunday sanoat korxonalarining oʻzida servis boʻyicha mutaxassislar tayyorlashni yoʻlga qoʻyish kerak, - dedi Prezident.
Korxonaning servis markazi faoliyati haqida ma’lumot berildi.
Davlatimiz rahbari Texnoparkda amalga oshirilayotgan galdagi loyihalar, ishlab chiqarilishi rejalashtirilgan sanoat mahsulotlari bilan ham tanishdi.